Den teknologiske utviklingen vil i tiden som kommer påvirke bussbransjen og kollektivtransporten. Det nedsettes derfor et utvalg som skal se på bransjens status og utvikling. Utvalget har som mål å bidra til at næringen er rustet til å møte fremtidens utfordringer, slik at man kan tilby trygge og gode arbeidsplasser i konkurransedyktige bedrifter og legge til rette for hele og fulle stillinger.

Utvalget skal se på hvilken teknologisk utvikling en vil kunne forvente i den kommende 5-årsperioden, og hvordan dette vil kunne påvirke bransjen. Det skal utarbeides et faktagrunnlag som beskriver dette og som benyttes i det videre arbeidet.

Utvalget skal videre se på arbeidstidsordningene og organiseringen av arbeidsdagen, herunder om teknologien åpner for nye måter å løse dette på, og om det kan finnes nye løsninger som kan tjene både arbeidstaker og arbeidsgiver. Utvalget skal se på bruken av planverktøy og hvordan tillitsvalgte kan sikres tilstrekkelig kjennskap til planprosessene og konsekvensene av de innspill/valg som gjøres i disse prosessene.

Utvalget skal også se på bransjens fremtidige **kompetansebehov** og hvordan dette kan møtes.

Utvalget skal også se på om dagens avtale fullt ut fanger opp de gruppene som naturlig hører inn under avtalen, og om man har egnede bestemmelser for disse gruppene.

Utvalget kan også se på aktuelle problemstillinger reist i oppgjøret i 2020.

Utvalget skal koordinere sitt arbeid med det utvalget som skal se på bestillingskjøring.

Partene skal etablere en styringsgruppe som innen 30.11.20 prioritere, organisere og konkretisere arbeidet. Utvalget skal starte arbeidet i januar 2021 og skal ferdigstille arbeidet innen utgangen av oktober 2021. Der utvalget ser at det er grunnlag for det kan det utarbeides forslag til nye bestemmelser som kan tas inn i overenskomsten.